Na osnovu člana 2. stava (3) tačke h, člana 7. tačke a), članova 39. i 45. Zakona o Centralnoj banci Bosne i Hercegovine (“Službeni glasnik BiH“, br. 1/97, 29/02, 8/09, 13/03, 14/03, 09/05, 76/06 i 32/07), Upravno vijeće Centralne banke Bosne i Hercegovine, na 2. sjednici održanoj dana 28.02.2025. godine, donosi

**ODLUKU**

**o puštanju u opticaj kovanog novca konvertibilne marke**

**apoena 10 i 20 feninga**

Član 1.

(Uvodne odredbe)

Centralna banka Bosne i Hercegovine izvršila je kovanje kovanog novca konvertibilne marke (u daljem tekstu: kovani novac KM) u apoenima od 10 i 20 feninga, izdanja 2025. godine.

Član 2.

(Osnovna obilježja i dizajn kovanog novca KM)

Kovani novac KM iz člana 1. ove odluke ima osnovna obilježja i dizajn utvrđen Odlukom o izdavanju, osnovnim obilježjima i puštanju u opticaj kovanog novca od 10, 20 i 50 feninga, (“Službeni glasnik BiH“, br. 24/98 i 25/98), osim što je kovan s godinom izdanja “2025”.

Član 3.

(Zakonsko sredstvo plaćanja)

Kovani novac KM iz ove odluke, po Zakonu o Centralnoj banci Bosne i Hercegovine, sve javne i privatne institucije i ustanove, pravna i fizička lica obavezna su prihvatiti u njihovoj nominalnoj vrijednosti kao zakonsko sredstvo plaćanja, kada im se ponude u gotovinskim transakcijama, odnosno u poravnanju i plaćanju bilo kojih obaveza prema njima, na cijeloj teritoriji Bosne i Hercegovine.

Član 4.

(Puštanje u opticaj kovanog novca KM)

Stupanjem na snagu ove odluke Centralna banka Bosne i Hercegovine će, preko Centralnog ureda, glavnih jedinica i filijala, kovani novac KM iz ove odluke puštati u opticaj sukcesivno, u skladu s inventurom zaliha kovanog novca KM i planom izdavanja kovanog novca KM u opticaju.

Član 5.

(Stupanje na snagu)

Ova odluka stupa na snagu osmog dana od dana objavljivanja u “Službenom glasniku BiH”, a objavit će se i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

 Predsjedavajuća

 Upravnog vijeća Centralne banke

Broj: UV-122-02-1-646-8/25 Bosne i Hercegovine

Sarajevo, 28.02.2025. godine GUVERNERKA

 dr. Jasmina Selimović